O **distrito de Beja** é un distrito portugués pertencente á provincia tradicional do Baixo Alentexo. Limita ao norte co distrito de Évora, ao leste con España, ao sur co distrito de Faro e ao oeste co distrito de Setúbal e co océano Atlántico. Abrangue unha área de 10.225 km², o cal o converte o meirande distrito de Portugal. Ten unha poboación residente de 154.325 habitantes (2006), e a súa capital é a cidade de Beja.

Subdivisións
------------

O distrito componse dos seguintes 14 municipios:

* Aljustrel
* Almodôvar
* Alvito
* Barrancos
* Beja
* Castro Verde
* Cuba
* Ferreira do Alentejo
* Mértola
* Moura
* Odemira
* Ourique
* Serpa
* Vidigueira

Na división de Portugal en NUTS II, o distrito atópase totalmente incluído na rexión do Alentexo. No tocante ás subrexións, a subrexión do Baixo Alentexo inclúe 13 concellos, e o concello de Odemira pertence á subrexión do Alentexo Litoral. En resumo:

* Rexión Alentexo
	+ Alentexo Litoral
		- Odemira
	+ Baixo Alentexo
		- Aljustrel
		- Almodôvar
		- Alvito
		- Barrancos
		- Beja
		- Castro Verde
		- Cuba
		- Ferreira do Alentejo
		- Mértola
		- Moura
		- Ourique
		- Serpa
		- Vidigueira

Xeografía física
----------------

O distrito de Beja corresponde á metade sur da chaira alentexana, irrigada por cursos de auga en xeral pequenos e que tenden a secar no verán, e flanqueada por serras baixas e pouco inclinadas.

O principal accidente do distrito é o val do río Guadiana, que atravesa de norte a sur a súa parte oriental, separando a chaira principal dun territorio entre o río e a fronteira española que, xunto coas serras do Algarve que delimitan o distrito ao sur (Serra de Monchique, serra do Caldeirão e Serra de Espinhaço de Cão) son as áreas máis accidentadas e de maior altitude do distrito: a Serra da Adiça e os primeiros contrafortes da Serra Morena española pasan dos 500 m de altitude. Alén destas elevacións, só a Serra do Cercal, no límite co distrito de Setúbal preto de Vila Nova de Milfontes, e a Serra do Mendro, no límite co distrito de Évora ao norte da Vidigueira, son dignas de referencia, acadando 341 e 412 m de altitude, respectivamente.

Na rede hidrográfica, ademais do Guadiana e dos seus afluentes, hai outras dúas concas hidrográficas relevantes: a do río Sado, que nace nas imediações de Ourique e se dirixe cara ao distrito de Setúbal, e a do río Mira, que nace na Serra do Caldeirão e vai desaugar no océano Atlántico xunto a Vila Nova de Milfontes. Alén destas redes, penetran tamén no distrito partes da conca hidrográfica do río Arade, que ten o seu nacemento preto do do Mira pero que se dirixe cara ao Algarve, e da Ribeira de Seixe, que fai un val que serve de fronteira co distrito de Faro. No distrito de Beja hai algúns encoros de grandes dimensións, como o maior de Portugal (o encoro do Alqueva, compartido co distrito de Évora e España, no río Guadiana), o encoro do Chança (río Chança, compartido con España), o encoro de Santa Clara (río Mira), o encoro do Monte da Rocha (río Sado), o encoro do Roxo (Ribeira do Roxo) e o encoro de Odivelas (Ribeira de Odivelas).

A costa é rochosa e esténdese case en liña recta de norte a sur, sendo os principais accidentes a desembocadura do Mira e o Cabo Sardão.

Patrimonio
----------

* Castelo de Aljustrel
* Castelo de Beja
* Castelo de Mértola

Véxase tamén
------------

### Ligazóns externas

* Goberno Civil de Beja (en portugués)
* Fotografías de Beja (distrito) (en portugués)

|  |  |
| --- | --- |
| Control de autoridades | 
* Wd: Q321455
* WorldCat
* VIAF: 146655021
* BNF: 12075549t
* GEC: 0008671
* GeoNames: 2270984
* GND: 7658895-6
* LCCN: n85302954
* MusicBrainz: ID
* OSM: 5134927
* TGN: 1000810

 |